Danmark, nu blunder den lyse nat


Note
Trykt første gang i Politiken d. 13. juli 1914. Sangen var også med i værket Slægternes Træ, 1914. Sangen har også været trykt under titlen Den danske Sommer.

Teksten
Danmark, nu blunder den lyse nat 
bag ved din seng, når du sover. 
Gøgen kukker i skov og krat, 
Vesterhavet og Kattegat 
synger, imens det dugger, 
sagte som sang ved vugger.  

Danmark, du vågner med søer blå, 
mætte som moderøjne. 
Alt, hvad i dine arme lå, 
lader du solen skinne på, 
ser, hvor det yppigt glider 
frem af forgangne tider.  

Lærker, som hopped af æg i vår, 
svinder i himlens stråler. 
Tonerne ned med lyset går, 
samme sang som i tusind år. 
Lykken fra glemte gruber 
klinger af unge struber.  

Hyldene dufter i stuen ind 
ude fra Danmarks haver. 
Kornet modnes i sommervind. 
Hanegal over lyse sind 
stiger bag gavl og grene, 
hvæsset som kniv mod stene.  

Køer og heste og får på græs 
hen over brede agre, 
åbne lader for fulde læs, 
sejl, som stryger om klint og næs, 
byger, som går og kommer, – 
det er den danske sommer.  

Pigernes latter og lyse hår, 
leg, som får aldrig ende, 
øjnene blå som vand i vår – 
mildt om et evigt Danmark spår, 
sol over grønne sletter, 
lykke og lyse nætter.

1914
Fædrelandssange
Thøger Larsen forfatter
Oluf Ring komponist